Okresná prokuratúra Galanta 
Obrancov mieru 2, 924 29 Galanta 1 	

Sp. zn. : 2 Pv 358/11/2202	Galanta, 9.8.2012
EEČ : 2-17-190-2012

U Z N E S E N I E

Trestná vec:	obvinený XXXXX 
Prečin:	neoprávnené používanie cudzieho motorového vozidla podľa § 216 odsek 2 písmeno c Trestného zákona číslo 300/2005 Zbierky zákonov v znení zákona číslo 576/2009 Zbierky zákonov

Rozhodol: 	prokurátorka Okresnej prokuratúry Galanta
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
dňa 10. 06. 2011 v čase o 09.15 h v XXXXX na SNP, kde bolo v tom čase zaparkované vozidlo Peugeot 307 SW, šedej metalízy, EČ: XXXXX v hodnote cca 6.000,- Eur, ktorého držiteľom je XXXXX, z bytu na ulici 8. mája 906/5, kde býva spolu so svojou matkou XXXXX, ktorá reálne disponuje týmto vozidlom, cez okno zvonka vošiel do miestnosti, v ktorej majú uzamknuté cennosti a ktorú majú v čase neprítomnosti zamknutú, kde si z tam uloženej matkinej kabelky bez dovolenia vzal kľúče od predmetného vozidla, ktorého sa následne bez oprávnenia a dovolenia zmocnil a toto vozidlo neoprávnene používal až do 20. 06. 2011 do 13.00 h, kedy bolo vozidlo v zmysle § 21 odsek 1 zákona č. 171/1993 Z. z. o policajnom zbore zaistené príslušníkmi Odboru kriminálnej polície Okresného riaditeľstva PZ XXXXX, 

lebo je trestné stíhanie neprípustné podľa § 9 odsek 1 písmeno f
Odôvodnenie:
Vyšetrovateľ Okresného riaditeľstva Policajného zboru v XXXXX, Odbor kriminálnej polície XXXXX uznesením  č. ORP-XXXXX zo dňa 27. 06. 2011 začal podľa § 199 odsek 1 Trestného poriadku trestné stíhania a zároveň v zmysle  § 206          odsek 1 Trestného poriadku vzniesol obvinenie XXXXX pre prečin uvedený vo výrokovej časti tohto uznesenia.
Počas skráteného vyšetrovania bol vo veci dňa 19. 07. 2011 vypočutý obvinený XXXXX, ktorý sa ku skutku v plnom rozsahu priznal, pričom popísal akým spôsobom ukradol z matkinej kabelky doklady a kľúče od vozidla, na ktorom sa  následne vozil a odmietol ho vrátiť asi tak po dobu jedného týždňa napriek opakovanej matkinej telefonickej výzve. Od brata zistil, že matka jeho správanie nahlásila aj na polícii, preto keď ho začali hľadať policajti, sám sa prihlásil. Svoje konanie ľutuje.

V trestnej veci bola vypočutá ako poškodená XXXXX, ktorá predložila splnomocnenie od svojho druha XXXXX a zároveň vyjadrila jeho nesúhlas s trestným stíhaním obvineného XXXXX, ktorému je XXXXX nevlastným otcom a 18 rokov ho vychováva. Z uvedeného dôvodu žiada trestné stíhanie zastaviť. 

Skutkový stav bol zároveň ustálený evidenčnou kartou vodiča, potvrdením o zaistení veci, potvrdením o vrátení veci, splnomocnením od XXXXX pre XXXXX, odborným vyjadrením k hodnote vozidla.

Podľa § 215 písmeno d/ Trestného poriadku prokurátor zastaví trestné stíhanie, ak  je trestné stíhanie neprípustné podľa § 9 Trestného poriadku.

Podľa § 9 písmeno f/  Trestného poriadku trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť.

Pri trestnom čine neoprávneného používania cudzieho motorového vozidla podľa § 216 Trestného zákona je trestné stíhanie podmienené v zmysle ustanovenia § 211 Trestného poriadku súhlasom poškodeného, ak sa skutku dopustila osoba, voči ktorej má poškodený ako svedok právo odoprieť vypovedať. 
 
Pretože trestného činu sa dopustil XXXXX, ktorý je nevlastným synom poškodeného XXXXX, boli splnené podmienky uvedené v ustanovení § 211 Trestného poriadku. Z dôvodu, že poškodený svoje oprávnenie využil a nedal súhlas na trestné stíhanie svojho nevlastného syna, bolo potrebné trestné stíhanie zastaviť.

Vzhľadom na vyššie uvedené skutočnosti bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Beatrix Jakubovičová
prokurátorka